Oulunsalossa sijaitseva Varjakansaari on oivallinen paikka käydä kevätretkellä ainutlaatuisessa kulttuuriympäristössä villinä rehottavan luonnon keskellä.

Vanhan sahayhdyskunnan rakennukset henkivät historiaa, ja kävijä tuntee todellakin olevansa rauhan ja hiljaisuuden keskellä. Rakennusten ohella saaren koskematon luonto tekee vaikutuksen.

Varjakkaan on vuosien varrella pyritty löytämään käyttöä ja investoijia lähinnä matkailukeskuksen muodossa, mutta siinä ei ole onnistuttu. Pysähtynyt tila alueella jatkunee tulevinakin vuosina.

Rakennuksista konttoritalo ja kaksi paritaloa on kunnostettu pari vuosikymmentä sitten. Muut ovat jääneet alkuperäiseen kuntoonsa, ja ne näyttävät huolestuttavankin rappeutuneilta.